El Consell Local Agrari dona la benvinguda a les 69 persones contractades este estiu per al manteniment rural
26 de juny 2024

![](/media/2pwawpgl/img_9244-c.jpg?width=850&height=566.6666666666666)

L'Ajuntament de Sagunt ha donat la benvinguda este matí als 62 peons i els 7 capatassos que han sigut contractats per a l'execució de labors de neteja forestal i manteniment rural durant l'estiu a través del Consell Local Agrari. La inversió per a dur a terme este pla d'ocupació suma un total de 428.294 euros, 344.111 € estan subvencionats pel Servei Públic d'Ocupació Estatal (SEPE) i els 84.182 € restants procedixen d'una partida municipal. De manera que el pressupost s'ha vist incrementat en un 4’9 % respecte al de l'any passat.

L'acte de benvinguda ha tingut lloc en la seu del Consell Local Agrari amb la participació de l'alcalde de Sagunt, Darío Moreno i personal tècnic municipal.

L'alcalde ha posat en valor la labor dels nous treballadors i treballadores: «**Jo sé que a vegades treballant en un camí es perd un poc la perspectiva. Per això m'agrada fer eixa reflexió que no hi ha treball xicotet. Això el dia de demà pot ser essencial perquè per ací puga passar un camió o puguen passar diferents serveis d'emergència**».

![](/media/madpoiml/img_9255-c.jpg?width=850&height=566.6666666666666)

La novetat en el pla d'ús d'enguany és la inclusió de les zones pròximes al paratge de Calderona i Rúbio/Escales dins dels espais de treball de neteja i desbrossament. D'esta manera, s'actuarà en el manteniment rural del camí de la zona Povitxol i Illeta, els camins de Llíria i Gausa, el camí Vell de Terol, Hostalera i Fontanelles, la zona Rúbio i Montíber i Torreta.

L'objectiu fonamental de treballar en estes ubicacions és facilitar l'accés i la localització als camins agrícoles i forestals als mitjans terrestres d'extinció d'incendis amb la finalitat de millorar l'evacuació de persones i materials reforçant la seguretat dels camins, així com instal·lant cartells de noms, espills i senyalització viària.

Cal esmentar també les labors de neteja mecànica i manual de la canya invasora en els marges de les principals séquies superficials del sistema hidràulic del municipi, és a dir, la séquia del Rei i la séquia de Gabau. Eixos treballs de desbrossament es duran a terme per a facilitar l'evacuació de l'aigua a la mar i evitar risc d'inundació durant els episodis de gota freda en l'avinguda Europa i la marjal d'Almenara, així com en el camí Salvadanys de la marjal dels Moros.

Les zones d'especial rellevància per a l'execució dels treballs de manteniment rural són el vessant del Castell de Sagunt i del Teatre Romà, la senda dels Lladres, la font de Ribera, diverses parcel·les municipals forestals pròximes als camins Vell de Terol i Rúbio, el campament de Les Escales i el recinte d'horts urbans.

![](/media/cdyb4shf/00089-00_00_14_16-imagen-fija003-c.jpg?width=850&height=478.6036036036036)

Este programa d'ocupació està impulsat per la regidoria d'Agricultura, el Consell Local Agrari i el Servei Públic d'Ocupació Estatal (SEPE). Cal esmentar també la col·laboració d’Acció Ecologista AGRÓ.

*   [](http://www.facebook.com/sharer.php?u=https://aytosagunto.es/va/actualitat/el-consell-local-agrari-dona-la-benvinguda-a-les-69-persones-contractades-este-estiu-per-al-manteniment-rural/ "Facebook")
*   [](http://twitter.com/share?url=https://aytosagunto.es/va/actualitat/el-consell-local-agrari-dona-la-benvinguda-a-les-69-persones-contractades-este-estiu-per-al-manteniment-rural/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-local-agrari-dona-la-benvinguda-a-les-69-persones-contractades-este-estiu-per-al-manteniment-rural/ "Linked In")
*   [](mailto:?body=https://aytosagunto.es/va/actualitat/el-consell-local-agrari-dona-la-benvinguda-a-les-69-persones-contractades-este-estiu-per-al-manteniment-rural/)